ห้างฯ ยกระดับคุมเข้มโควิด พาเหรดปรับเวลาเปิดปิดเป็น 10.00-21.00 น. เริ่มพรุ่งนี้!
ห้างฯ ยกระดับคุมเข้มโควิด พาเหรดปรับเวลาเปิดปิดเป็น 10.00-21.00 น. เริ่มพรุ่งนี้!
ห้างฯ ยกระดับคุมเข้มโควิด พาเหรดปรับเวลาเปิดปิดเป็น 10.00-21.00 น. เริ่มพรุ่งนี้!
14 เม.ย. 2564

นายญนน์ โภคทรัพย์ ประธานสมาคมผู้ค้าปลีกไทย แจ้งว่า สมาคมผู้ค้าปลีกไทย และสมาคมศูนย์การค้าไทย ประกาศยกระดับมาตรการการเฝ้าระวังการระบาดของโควิดครั้งนี้ โดยสมาชิกสมาคมทั้งสองแห่งและภาคีเครือข่ายทั่วประเทศ จะเพิ่มมาตรการเข้มข้นในการคัดกรองผู้บริโภคเข้าศูนย์การค้าและห้างสรรพสินค้า ในระดับสูงสุด และประกาศเลื่อนปิดศูนย์การค้าและห้างสรรพสินค้าทั่วประเทศเป็นเวลา 21.00 น ทุกวัน
พร้อมทั้งงดกิจกรรมที่มีการรวมตัวของคนจำนวนมาก รวมถึงการให้พนักงาน Work From Home เพื่อเพิ่มศักยภาพให้ทุกหน่วยงานสามารถควบคุมการแพร่ระบาดระลอกใหม่ได้อย่างมีประสิทธิภาพ นับตั้งแต่วันพฤหัสบดีที่ 15 เมษายน จนกว่าจะมีประกาศเปลี่ยนแปลง
โดยในส่วนของศูนย์การค้าและห้างสรรพสินค้าที่ทยอยออกประกาศปรับเวลาเปิด-ปิด รวมถึงยกระดับมาตรการคุมเข้มโควิด-19 มีดังนี้
ศูนย์การค้าเซ็นทรัลทั่วประเทศ แจ้งขอปรับเวลาเปิดให้บริการ ถึงเวลา 21.00 น. ตั้งแต่วันที่ 15 เม.ย. 64 เป็นต้นไป พร้อมเต็มที่ให้ความร่วมมือกับมาตรการเข้มข้นในการลดการแพร่ระบาดของโควิด-19 ตามประกาศของสมาคมศูนย์การค้า และสมาคมค้าปลีกแห่งประเทศไทย
โดยยังคงยึดมั่นในมาตรการความสะอาดและปลอดภัยสูงสุด

ไอคอนสยาม ออกประกาศแจ้งว่า เพื่อร่วมป้องกันเชื้อไวรัสโควิด-19 ทางไอคอนสยามขอแจ้งปรับเวลาให้บริการ โดยเปิดบริการเวลา 10.00-21.00 น.ทุกวัน เริ่มตั้งแต่วันที่ 15 เม.ย.2564 หรือจนกว่าจะมีประกาศเปลี่ยนแปลง
ทั้งนี้สามารถใช้บริการภายในศูนย์ฯได้อย่างมั่นใจ ด้วยความเข้มงวดในการปฏิบัติตามมาตรการเพื่อความปลอดภัยขั้นสูงสุด นอกจากนั้นยังมีการป้องกันเชิงรุกตลอดเวลา ดังนี้
-​ พ่นน้ำยาฆ่าเชื้อโรคทั้งในอากาศและบนพื้นผิวสัมผัส หลังศูนย์ฯปิดบริการทุกวันอย่างต่อเนื่อง
– ทำความสะอาดระบบปรับอากาศส่วนกลางด้วยเครื่องโอโซนฆ่าเชื้อโรค และล้างเครื่องส่งลมเย็นในพื้นที่ส่วนกลาง และฉีดเคลือบคอยล์เครื่องส่งลมเย็นด้วยน้ำยาฆ่าเชื้อโรคและไวรัส
– พร้อมมาตรฐานการคัดกรองที่เข้มงวด เพิ่มความถี่ในการทำความสะอาดจุดสัมผัสร่วม และบริการเจลล้างมือทุกชั้นทั่วศูนย์การค้า
ขณะที่พารากอน ดีพาร์ทเม้นท์สโตร์ ปรับเวลาให้บริการเป็น 10.00-21.00 น. เริ่มตั้งแต่วันที่ 15 เม.ย.2564 เป็นต้นไป
ส่วนศูนย์การค้า และห้างสรรพสินค้า เดอะมอลล์ ทุกสาขา ปรับเวลาให้บริการเป็น 10.00-21.00 น. ในวันเสาร์-อาทิตย์ และวันหยุดนักขัตฤกษ์ ส่วนวันจันทร์-ศุกร์ 10.30/11.00-21.00 น. เริ่มตั้งแต่วันที่ 15 เม.ย.2564 เป็นต้นไป
สำหรับอิเกีย บางใหญ่, สโตร์/อิเกีย คาเฟ่/อิเกีย บิสโทร และมุมอาหารและขนมสวีเดน ปรับเวลาให้บริการ โดยเปิดให้บริการทุกวันเวา 10.00-21.00 น.ตั้งแต่วันที่ 14 เม.ย.2564 จนกว่าจะมีการเปลี่ยนแปลง